[Video en foto’s] Taxi kom boer te hulp ná roofFoto: Facebook. ŉ Boer van Kinross naby Secunda het ŉ reuseverrassing gekry nadat ŉ gewapende man sy selfoon by ŉ verkeerslig in Witbank van hom geroof het. Kosie van der Merwe het aan Maroela Media vertel hy was Donderdag in Witbank omdat hy besig is met sy vlieglisensie en hy eksamens moes gaan skryf by die vliegveld daar naby. “ŉ Ou sluit mos maar altyd jou deure en so, maar ek het vir een of ander rede my venster oopgehad by dié verkeerslig,” het Van der Merwe laat hoor. Van der Merwe vertel hoe ŉ man na hom gestap en vir ŉ sigaret gevra het. “Sy een hand was is in sy sak. Toe ek vir hom ‘nee’ sê toe raak hy baie aggressief en pluk ŉ Okapi-mes met ŉ 15 cm lem uit en eis my selfoon,” het Van der Merwe vertel. “ŉ Mens sê altyd jy sal iets kan doen maar in daardie oomblik besef ŉ mens jou lewe is meer werd.” Volgens Van der Merwe het daar ŉ volgepakte minibustaxi langs hom gestaan. “Hulle het die man gevloek en geskel, maar hulle is ook maar bang. Die man het doodluiters weggeloop. Ek het ŉ U-draai gemaak, voor die taxi verbygery en hom agternagesit.” Die man het homself uit die voete gemaak en in die taxistaanplek daar naby verdwyn. Van der Merwe het vliegveld toe gery en iemand se selfoon geleen om net sy familie te bel en in kennis te stel dat hy beroof is. “My vrou sê toe vir my iemand het haar reeds gebel en gesê my foon is by die taxistaanplek ek kan dit kom haal. Ek was eers skugter en het gedink om polisiestasie toe te ry,” het Van der Merwe vertel. Hy het stilgehou om aanwysings te vra toe daar ŉ motor langs hom stilhou en ŉ passasier vir hom vra: “Is dit jy wat jou foon soek?” “Die man spring toe saam met my in die bakkie en sê ‘moenie bang wees nie, taxi-mense is goeie mense’. Dit klink vir my hulle het die verdagte daar vasgedruk, sy klere uitgetrek en hom bygedam met sambokke. Toe ek daar aankom het almal vir my ge-cheer en gefluit. Eintlik moes ek vir hulle gefluit het,” het Van der Merwe gesê Hulle het sy foon aan hom terugbesorg en ook vir hom die mes gewys wat die man gebruik het om hom mee te dreig. “Hulle het gevra of ek nie vir hulle ŉ koeldrank kan koop nie, ek het sommer R400 gaan trek. Ek is toe in ŉ taxi weer terug na my bakkie geneem. Ek het nooit gedink ek sou in ŉ taxi ry nie. ŉ Mens sien altyd net die negatiewe, maar daar is hoop. Kyk hoeveel positiewe goed het uit hierdie negatiewe gebeurtenis gekom.” Posted by Kosie van der Merwe on Friday, August 11, 2017